62021CJ0542
EUROOPA KOHTU OTSUS (kaheksas koda)
20. oktoober 2022 (
*1
)
Eelotsusetaotlus – Tolliliit – Ühine tollitariifistik – Kombineeritud nomenklatuur – Tariifne klassifitseerimine – Rubriik 8517 – Alamrubriigid 85177011 ja 85177019 – Ruuteriantennid
Kohtuasjas C‑542/21,
mille ese on ELTL artikli 267 alusel Augstākā tiesa (Senāts) (Läti kõrgeim kohus (senat)) 26. augusti 2021. aasta otsusega esitatud eelotsusetaotlus, mis saabus Euroopa Kohtusse 30. augustil 2021, menetluses
„Mikrotīkls“ SIA
versus
Valsts ieņēmumu dienests,
EUROOPA KOHUS (kaheksas koda),
koosseisus: kohtunik N. Piçarra (ettekandja) koja presidendi ülesannetes ning kohtunikud N. Jääskinen ja M. Gavalec,
kohtujurist: T. Ćapeta,
kohtusekretär: A. Calot Escobar,
arvestades kirjalikku menetlust,
arvestades seisukohti, mille esitasid:
–
Läti valitsus, esindajad: J. Davidoviča ja K. Pommere,
–
Euroopa Komisjon, esindajad: L. Ozola ja M. Salyková,
arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
on teinud järgmise
otsuse
1
Eelotsusetaotlus käsitleb küsimust, kuidas tõlgendada nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT 1987, L 256, lk 1; ELT eriväljaanne 02/02, lk 382), mida on muudetud nõukogu 31. jaanuari 2000. aasta määrusega (EÜ) nr 254/2000 (EÜT 2000, L 28, lk 16; ELT eriväljaanne 02/09, lk 357), (edaspidi „määrus nr 2658/87“) I lisas – redaktsioonis, mis tuleneb komisjoni 9. oktoobri 2012. aasta rakendusmäärusest (EL) nr 927/2012 (ELT 2012, L 304, lk 1) ja komisjoni 4. oktoobri 2013. aasta rakendusmäärusest (EL) nr 1001/2013 (ELT 2013, L 290, lk 1) – (edaspidi „I lisa“) toodud kombineeritud nomenklatuuri (edaspidi „KN“) alamrubriiki 85177011.
2
Taotlus on esitatud „Mikrotīkls“ SIA ja Valsts ieņēmumu dienestsi (Läti maksuamet, edaspidi „maksuhaldur“) vahelises kohtuvaidluses, mis puudutab ruuteriantennidena kirjeldatud kaupade klassifitseerimist KNi alamrubriiki 85177019.
Õiguslik raamistik
HS
3
Kaupade kirjeldamise ja kodeerimise harmoneeritud süsteem (edaspidi „HS“) kehtestati Brüsselis 14. juunil 1983. aastal Maailma Tolliorganisatsiooni (WCO) raames sõlmitud rahvusvahelise kaupade kirjeldamise ja kodeerimise harmoneeritud süsteemi konventsiooniga ning see kiideti Euroopa Majandusühenduse nimel koos selle muutmisprotokolliga heaks nõukogu 7. aprilli 1987. aasta otsusega 87/369/EMÜ (EÜT 1987, L 198, lk 1; ELT eriväljaanne 02/02, lk 288). HSi selgitavad märkused töötatakse WCO raames välja vastavalt selle konventsiooni sätetele.
4
Eelmises punktis nimetatud konventsiooni artikli 3 lõike 1 punkti a alapunkti 2 kohaselt kohustub iga konventsiooniosaline kasutama HSi üldiseid tõlgendamisreegleid ning kõiki märkusi jaotise, grupi ja alamrubriigi kohta ning mitte muutma nende jaotiste, gruppide, rubriikide ja alamrubriikide kohaldamisala.
5
HSi rubriiki 8517 käsitlevad selgitavad märkused sisaldavad II jaotist, mille ese on „muud aparaadid heli, piltide või muude andmete edastamiseks või vastuvõtmiseks, sealhulgas seadmed ühendusepidamiseks kaabelside- või traadita võrgus (raadiovõrgus) (näiteks kohtvõrk ja laivõrk)“. Selle jaotise punktis F on nimetatud järgmine: „Raadiotelefonside ja raadiotelegraafia saate- ja vastuvõtuaparaadid“. Selle jaotise punktis G on nimetatud „muud sideseadmed“, mida kirjeldatakse kui „seadmed, mis võimaldavad ühendust kaabel- või raadiosidevõrkudega või kõne ja muude helide, piltide või muude andmete saatmist või vastuvõtmist taolises võrgus“. Punkti G alapunktis 3 on sõnaselgelt ära nimetatud „marsruuterid“.
KN
6
Nagu nähtub määruse nr 2658/87 artikli 1 lõikest 1, reguleerib Euroopa Komisjoni kehtestatud KN Euroopa Liitu imporditud kauba tariifset klassifitseerimist. Sellesse on üle võetud HSi rubriigid ja kuuekohalised alamrubriigid ning ainult seitsmes ja kaheksas number tähistavad KNi enda alljaotisi.
7
Määruse nr 2658/87 artikli 12 lõike 1 kohaselt võtab komisjon igal aastal määruse vormis vastu KNi täieliku variandi koos maksumääradega vastavalt artiklile 1, nagu see tuleneb Euroopa Liidu Nõukogu või komisjoni poolt vastu võetud meetmetest. See määrus avaldatakse Euroopa Liidu Teatajas hiljemalt 31. oktoobril ja seda kohaldatakse alates järgneva aasta 1. jaanuarist.
8
Euroopa Kohtu käsutuses olevast toimikust nähtub, et põhikohtuasjas kohaldatavad KNi redaktsioonid tulenevad vastavalt rakendusmäärusest nr 927/2012, millega muudeti KNi alates 1. jaanuarist 2013, ja rakendusmäärusest nr 1001/2013, millega muudeti KNi alates 1. jaanuarist 2014. Põhikohtuasjas asjakohaste KNi sätete sõnastus ei ole siiski muutunud.
9
I lisa esimese osa I jaotise A osas sisalduvates KNi klassifitseerimise üldreeglites on kirjas:
„Kaupade klassifitseerimine toimub järgmiste põhimõtete kohaselt.
1.
Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
[…]
6.
Kaupade ametlik klassifitseerimine iga rubriigi alamrubriikidesse toimub nende alamrubriikide kirjelduste ja alamrubriikide kohta käivate märkuste põhjal, kasutades eespool toodud reegleid vajalike muudatustega ning arvestades, et omavahel on võrreldavad vaid sama taseme alamrubriigid. Selle reegli kohaldamisel kasutatakse ka vastavaid märkusi jaotiste ja gruppide kohta, kui kontekst ei nõua teisiti.“
10
I lisa sisaldab teist osa „Tollimaksude loend“, mis sisaldab XVI jaotist „Masinad ja mehaanilised seadmed; elektriseadmed; nende osad; helisalvestus- ja taasesitusseadmed, telepildi ja -heli salvestus- ja taasesitusseadmed, nende osad ja tarvikud“. Selle jaotise märkuse 2 punktis b on täpsustatud:
„Masinaosad vastavalt käesoleva jaotise märkusele 1 ja grupi 84 märkusele 1, samuti grupi 85 märkusele 1 […], klassifitseeritakse järgmiste reeglite kohaselt:
[…]
b)
muud osad, mida kasutatakse üksnes või peamiselt ühes kindlas masinas või mitmes sama rubriigi masinas […], klassifitseeritakse koos nende masinatega […]. Seevastu osad, mis on võrdväärselt sobivad kasutamiseks rubriikide 8517 ja 8525–8528 toodetega, klassifitseeritakse rubriiki 8517“.
11
Kõnealune jaotis hõlmab gruppi 85 „Elektrimasinad ja -seadmed, nende osad; helisalvestus- ja taasesitusseadmed, telepildi ja -heli salvestus- ja taasesitusseadmed, nende osad ja tarvikud“. Nimetatud grupp sisaldab KN rubriiki 8517, mis on järgmine:
CN-kood
Kauba kirjeldus
Kokkuleppeline tollimaksumäär (%)
Täiendav mõõtühik
8517
Telefonid, sh mobiilside- või muu juhtmetavõrgu (raadiovõrgu) telefonid; muud seadmed kõne, pildi või muude andmete edastamiseks või vastuvõtmiseks, sh juhtmega või juhtmeta kommunikatsioonivõrgu (nt koht- või laivõrgu) lõppseadmed, v.a rubriikide 8443, 8525, 8527 ja 8528 ülekande-, saate- ja vastuvõtuseadmed
[…]
[…]
[…]
[…]
– muud seadmed kõne, pildi või muude andmete edastamiseks või vastuvõtmiseks, sh juhtmega või juhtmeta kommunikatsioonivõrgu (nt koht- või laivõrgu) lõppseadmed
[…]
[…]
[…]
[…]
8517 62 00
– – seadmed kõne, pildi või muude andmete vastuvõtmiseks, muundamiseks, edastamiseks või regenereerimiseks, sh kommutatsiooni- ja marsruutimisseadmed
Tollimaksuvaba
8517 69
– – muud
[…]
[…]
[…]
[…]
– – – raadiotelefoniside ja raadiotelegraafi vastuvõtuaparaadid
8517 69 31
– – – – kantavad vastuvõtjad väljakutse- või häiresignaalide vastuvõtuks või otsinguks
Tollimaksuvaba
p/st
8517 69 39
– – – – muud
9,3
p/st
8517 69 90
– – – muud
Tollimaksuvaba
–
8517 70
– osad
– – antennid ja igat tüüpi antennireflektorid; nende osad
8517 70 11
– – – raadiotelegraafi- või raadiotelefoniseadmetele
Tollimaksuvaba
–
[…]
[…]
[…]
[…]
8517 70 19
– – – muud
3,6
–
8517 70 90
– – muud
Tollimaksuvaba
–
12
KNi selgitavad märkused võtab määruse nr 2658/87 artikli 9 lõike 1 punkti a teise taande alusel vastu komisjon. Põhikohtuasjas on asjakohased need KNi selgitavad märkused, mis avaldati 6. mai 2011. aasta Euroopa Liidu Teatajas (ELT 2011, C 137, lk 1) esiteks seoses KNi alamrubriigiga 85176200 – kõnealuse märkuse teise taande punktis 6 on nimetatud „marsruutereid“ – ja teiseks seoses KNi alamrubriikidega 85176939 ja 85176990 – mõlemad sisaldavad loetelu raadiotelefoni- või raadiotelegraafiaseadmetest, mis täidavad vastavalt heli, pildi või muude andmete vastuvõtmise ja heli, pildi või muude andmete saatmise või edastamise ülesannet.
Põhikohtuasi ja eelotsuse küsimus
13
Mikrotīkls deklareeris ajavahemikul 7. jaanuarist 2013 kuni 27. oktoobrini 2014, et kaubad, mida esitletakse kui „ruuteriantennid ja nende osad“, kuuluvad vabasse ringlusesse lubamisel KNi alamrubriiki 85177011„[antennid] raadiotelegraafi- või raadiotelefoniseadmetele“, mille suhtes kohaldatakse imporditollimaksu määra 0%.
14
Maksuhaldur otsustas 29. jaanuaril 2016, et võttes arvesse selle kauba põhitunnuseid ning KNi rubriigi 8517 süsteemi koostoimes HSi selgitavate märkustega, ei saa seda klassifitseerida KNi alamrubriiki 85177011. Maksuhaldur oli seisukohal, et kuna nii KN kui ka HS eristavad ühelt poolt raadiotelegraafi- või raadiotelefoniseadmeid ning teiselt pool ruutereid, siis on viimaste näol tegemist eraldiseisvate sideseadmetega, mis on konfigureeritud kasutamiseks kohtvõrkudes (LAN) ja/või laivõrkudes (WAN). Seetõttu tuli ruuteriantennid ja nende osad tema arvates klassifitseerida KNi alamrubriiki 85177019 kui „muud“ antennid ja igat tüüpi antennireflektorid ning osad, mida kasutatakse koos nende toodetega, ja kohaldada impordimaksu määra 3,6%. Seetõttu kohustas maksuhaldur Mikrotīklsit tasuma imporditollimaksu põhisummas 22493,03 eurot, käibemaksu põhisummas 4723,51 eurot ning trahvi ja viivist.
15
Mikrotīkls nõudis selle otsuse tühistamist kaebusega ja esitas seejärel apellatsioonkaebuse, mille Administratīvā apgabaltiesa (regionaalne halduskohus, Läti) jättis 12. veebruari 2018. aasta otsusega rahuldamata. Nimetatud kohus märkis, et teiste liikmesriikide tolliasutused klassifitseerisid samuti ruuteriantennid ja nende osad KNi alamrubriiki 85177019, ning et KNi selgitavad märkused alamrubriikide 85176939 ja 85176990 kohta kinnitavad, et raadiotelefoni- või raadiotelegraafiseadmed tuleb klassifitseerida KNis kui ruuteritest eraldiseisvad seadmed.
16
Mikrotīkls esitas selle kohtuotsuse peale kassatsioonkaebuse Augstākā teisale (Senāts) (Läti kõrgeim kohus (senat)), väites, et maksuhaldur ja Administratīvā apgabaltiesa (regionaalne halduskohus) eirasid eelkõige I lisa XVI jaotise märkuse 2 punkti b, KNi alamrubriike 85176200 ja 85177011 ning HSi ja KNi selgitavaid märkusi rubriigi 8517 kohta.
17
Eelotsusetaotluse esitanud kohus leiab esiteks, et sellised ruuterid nagu Mikrotīklsi toodetud ruuterid kuuluvad KNi alamrubriiki 85176200 kui „marsruutimisseadmed“. Ta kahtleb I lisa XVI jaotise märkuse 2 punkti b alusel selles, kas sellesse alamrubriiki kuuluvate seadmete osad tuleb klassifitseerida nende seadmetega samasse alamrubriiki.
18
Teiseks ei ole see kohus päris kindel selles, kas ruuteriantennid tuleb klassifitseerida KNi alamrubriiki 85177011 kui „[antennid] raadiotelegraafi- või raadiotelefoniseadmetele“, nagu Mikrotīkls väidab, või tuleb need klassifitseerida KNi alamrubriiki 85177019 kui „muud“ antennid KNi rubriigi 8517 seadmetele.
19
Neil asjaoludel otsustas Augstākā tiesa (Senāts) (Läti kõrgeim kohus (senat)) menetluse peatada ja esitada Euroopa Kohtule järgmise eelotsuse küsimuse:
„Kas [KNi] tuleb tõlgendada nii, et […] alamrubriik 85177011 võib hõlmata kohtvõrkudes (LAN) ja/või laivõrkudes (WAN) kasutamiseks konfigureeritud ruuteriantenne?“
Eelotsuse küsimuse analüüs
20
Oma küsimusega soovib eelotsusetaotluse esitanud kohus teada, kas KNi alamrubriiki 85177011 tuleb tõlgendada nii, et see hõlmab kohtvõrkudes (LAN) ja/või laivõrkudes (WAN) kasutamiseks konfigureeritud ruuteriantenne.
21
Alustuseks tuleb meenutada, et kui Euroopa Kohtule esitatakse eelotsusetaotlus tariifse klassifitseerimise küsimuses, on tema ülesanne selle asemel, et ise kõnealune toode klassifitseerida, selgitada pigem eelotsusetaotluse esitanud kohtule neid kriteeriume, mille kohaldamine võimaldab viimasel need tooted õigesti KNi klassifitseerida. Klassifitseeritakse puhtfaktilise hinnangu alusel, mida Euroopa Kohus ei ole pädev andma eelotsusetaotluse alusel (vt selle kohta 18. juuni 2020. aasta kohtuotsus Hydro Energo, C‑340/19, EU:C:2020:488, punkt 33 ja seal viidatud kohtupraktika).
22
Samuti on oluline märkida, et KNi klassifitseerimise üldreegli 1 kohaselt toimub kauba klassifitseerimine lähtuvalt selle nomenklatuuri rubriikide kirjeldustest ning jaotiste ja gruppide märkustest. Õiguskindluse ja kontrolli lihtsuse huvides tuleb kauba tariifse klassifitseerimise seisukohast määravat kriteeriumi otsida tavaliselt kauba objektiivsete tunnuste ja omaduste hulgast nii, nagu need on määratletud selle nomenklatuuri rubriigi kirjelduses ning vastavate jaotiste ja gruppide märkustes. Lisaks võib objektiivne klassifitseerimiskriteerium olla ka toote kasutuseesmärk, juhul kui see on tootele omane; kas see nii on, tuleb hinnata toote objektiivsete tunnuste ja omaduste alusel (vt selle kohta 3. juuni 2021. aasta kohtuotsus Flavourstream, C‑822/19, EU:C:2021:444, punkt 34, ning 28. oktoobri 2021. aasta kohtuotsus KAHL ja Roeper, C‑197/20 ja C‑216/20, EU:C:2021:892, punkt 31).
23
Lisaks on Euroopa Kohus korduvalt otsustanud, et vaatamata sellele, et HSi ja KNi selgitavad märkused ei ole siduvad, on need olulised vahendid ühise tollitariifistiku ühetaolise kohaldamise tagamiseks ja annavad sellistena arvestatavaid juhiseid selle tõlgendamiseks (vt selle kohta 18. juuni 2020. aasta kohtuotsus Hydro Energo, C‑340/19, EU:C:2020:488, punkt 36, ning 28. oktoobri 2021. aasta kohtuotsus KAHL ja Roeper, C‑197/20 ja C‑216/20, EU:C:2021:892, punkt 32). KNi selgitavaid märkusi, mis ei asenda HSi selgitavaid märkusi, tuleb pidada viimaste täienduseks ja lugeda nendega koosmõjus (13. septembri 2018. aasta kohtuotsus Vision Research Europe, C‑372/17, EU:C:2018:708, punkt 23 ja seal viidatud kohtupraktika).
24
Kuivõrd vaidlus põhikohtuasjas puudutab asjaomase kauba tariifset klassifitseerimist KNi rubriigi 8517 kuue- ja kaheksakohalistesse alamrubriikidesse, siis tuleb meenutada, et KNi klassifitseerimise üldreegli 6 kohaselt toimub klassifitseerimine nende alamrubriikide kirjelduste ja alamrubriikide kohta käivate märkuste põhjal ning arvesse võib võtta ka märkusi vastavate jaotiste ja gruppide kohta, kui ei ole teisiti ette nähtud.
25
Eelotsusetaotluse esitanud kohus viitab I lisa XVI jaotise märkuse 2 punktile b, et asuda seisukohale, et kuna Mikrotīklsi toodetud ruuterid kuuluvad KNi alamrubriiki 85176200 kui „seadmed kõne, pildi või muude andmete vastuvõtmiseks, muundamiseks, edastamiseks või regenereerimiseks, sh kommutatsiooni- ja marsruutimisseadmed“, siis tuleb põhikohtuasjas kõne all olevate ruuterite antennid klassifitseerida koos ruuteritega sellesse alamrubriiki.
26
Selle märkuse 2 punktist b nähtub, et kui asjaomase masina osi „kasutatakse üksnes või peamiselt ühes kindlas masinas või mitmes sama rubriigi masinas“, siis klassifitseeritakse need osad tavaliselt koos nende masinatega või ühte selles märkuses nimetatud rubriiki (vt selle kohta 15. mai 2014. aasta kohtuotsus Data I/O, C‑297/13, EU:C:2014:331, punkt 46).
27
Siiski nähtub KNi rubriigist 8517, et selle rubriigiga hõlmatud kauba osad klassifitseeritakse KNi spetsiifilisse alamrubriiki, nimelt alamrubriiki 851770„osad“. Sellest järeldub, et ruuteriantenne ei tohi klassifitseerida KNi alamrubriiki 85176200, kuhu kuuluvad ruuterid.
28
Kuna neid antenne ei ole sõnaselgelt nimetatud üheski KNi rubriigi 8517 kaheksakohalises alamrubriigis, tekib küsimus, kas need tuleb klassifitseerida „[antennidena] raadiotelegraafi- või raadiotelefoniseadmetele“ KNi alamrubriigi 85177011 tähenduses või „muude“ antennidena KNi alamrubriigi 85177019 – mis on jääkrubriik – tähenduses.
29
Sellele küsimusele vastamiseks tuleb märkida, et mõiste „raadiotelegraafi- või raadiotelefoniseadmed“ KNi rubriigi 8517 tähenduses ei hõlma „ruutereid“. Esiteks, nagu on märgitud käesoleva kohtuotsuse punktis 27, klassifitseeritakse need seadmed KNi alamrubriiki 85176200. Teiseks klassifitseeritakse „raadiotelefoniside ja raadiotelegraafi vastuvõtuaparaadid“ vastavalt olukorrale kas KNi alamrubriiki 85176931 („kantavad vastuvõtjad väljakutse- või häiresignaalide vastuvõtuks või otsinguks“) või KNi alamrubriiki 85176939 („muud“), samas kui „muud“ raadiotelefoni- või raadiotelegraafiseadmed, mis täidavad eeskätt heli, pildi või muude andmete edastamise ülesannet, kuuluvad KNi alamrubriiki 85176990.
30
Neid järeldusi kinnitavad KNi selgitavad märkused. Nimelt on KNi alamrubriigi 85176200 kohta käivate selgitavate märkuste punkti 6 teises lõigus nimetatud „marsruutereid“, samas kui KNi alamrubriikide 85176939 ja 85176990 selgitavad märkused sisaldavad mõlemad loetelu raadiotelefoni- või raadiotelegraafiaseadmetest, mis täidavad vastavalt heli, pildi või muude andmete vastuvõtmise ja heli, pildi või muude andmete saatmise või edastamise ülesannet.
31
Samamoodi on rubriigi 8517 kohta käivate HSi selgitavate märkuste II jaotise punktis F nimetatud „[r]aadiotelefonside ja raadiotelegraafia saate- ja vastuvõtuaparaate“ ja punktis G „muid sideseadmeid“, mida kirjeldatakse kui „seadmed, mis võimaldavad ühendust kaabel- või raadiosidevõrkudega või kõne ja muude helide, piltide või muude andmete saatmist või vastuvõtmist taolises võrgus“, ja mille hulgas on punkti G alapunktis 3 sõnaselgelt ära nimetatud „marsruuterid“.
32
Kuivõrd KNi alamrubriiki 85177011 ei saa tõlgendada nii, et see hõlmab ruuteriantenne, sest need antennid ei ole samastatavad „[antennidega] raadiotelegraafi- või raadiotelefoniseadmetele“, siis tuleb KNi alamrubriiki 85177019 – mis on jääkrubriik – tõlgendada nii, et need antennid kuuluvad viimati nimetatud alamrubriiki.
33
Kõiki eeltoodud põhjendusi arvestades tuleb esitatud küsimusele vastata, et KNi alamrubriiki 85177011 tuleb tõlgendada nii, et see ei hõlma kohtvõrkudes (LAN) ja/või laivõrkudes (WAN) kasutamiseks konfigureeritud ruuteriantenne.
Kohtukulud
34
Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse liikmesriigi kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
Esitatud põhjendustest lähtudes Euroopa Kohus (kaheksas koda) otsustab:
Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, mida on muudetud nõukogu 31. jaanuari 2000. aasta määrusega (EÜ) nr 254/2000, I lisas – redaktsioonis, mis tuleneb komisjoni 9. oktoobri 2012. aasta rakendusmäärusest (EL) nr 927/2012 ja komisjoni 4. oktoobri 2013. aasta rakendusmäärusest (EL) nr 1001/2013 – toodud kombineeritud nomenklatuuri alamrubriiki 85177011
tuleb tõlgendada nii, et
see ei hõlma kohtvõrkudes (LAN) ja/või laivõrkudes (WAN) kasutamiseks konfigureeritud ruuteriantenne.
Allkirjad
(
*1
)	Kohtumenetluse keel: läti.